次九弟中秋韻
作者：李彭
朝代：宋

paragraphs: 楚江微波鳴盎酒，脱葉蕭然坐來久。
仰頭看月落烏紗，無復纖雲漢津口。
顧兔之靈態度深，搗藥長生傳至今。
風前急管聞三弄，泓下蒼龍時一吟。
逸興俄生縹粉壺，攜幼近局無勞呼。
坐中白髪飲輙醉，鼻雷發聲聊據梧。
異舍羣雞皆誤唱，舍下鳴蛩亦清壯。
低昂北斗掛柴扉，不眠尚倚過眉杖。